Cradock-juffrou steeds vermis; verdagte in hof vir moord | Maroela Media
Marius Isaacs, 'n 25-jarige man van Cradock in die Oos-Kaap, het in die hof verskyn op aanklag van moord nadat Theresa Buys, 'n 43-jarige kunstenaar en onderwyseres, verlede Maandag vermis geraak het.
Isaacs het Vrydag in die Cradock-landdroshof verskyn en die saak is tot 18 Augustus uitgestel vir verdere ondersoek. Hy bly in aanhouding.
Buys, wat sedert die begin van die jaar kuns by die Voorbereidingskool Cradock gee, is Maandag vir die laaste keer gesien toe sy die skool verlaat het. Sy woon alleen in 'n huis op 'n plaas wat sy by 'n boer in die omgewing huur.
Die polisie ondersoek 'n saak van moord nadat Buys se buurvrou Dinsdagmiddag 'n plas bloed in Buys se huis aangetref het. Die Cradock-polisie het Woensdagmiddag Buys se voertuig verlate in die Michausdal-woonbuurt opgespoor. Die polisie het Isaacs daarna in hegtenis geneem.
Hy is glo 'n werker op die plaas waar Buys woon. Hy het glo aan die polisie erken dat hy haar vermoor het en haar liggaam in die Visrivier gestort het.
Kapt. Stefanie Smith, 'n woordvoerder van die polisie, het Maandag aan Maroela Media gesê Buys se liggaam is nog nie gevind nie en dat die polisie se honde-eenheid steeds die area fynkam op soek na haar liggaam.